Številka: 110-1/2024-3151-1

Datum: 13. 3. 2024

Na podlagi 7. odstavka 57. člena in 58. člena, skladno z 59. členom Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb; v nadaljevanju: ZJU)Ministrstvo za digitalno preobrazbo, Inšpektorat RS za informacijsko družbo objavlja javni natečaj za zasedbo prostega uradniškega delovnega mesta za nedoločen čas s polnim delovnim časom s šest (6) mesečnim poskusnim delom

**Inšpektor (šifra DM 4) v Inšpektoratu RS za informacijsko družbo**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja);
* najmanj 4 leta delovnih izkušenj s področja graditve objektov, po pridobitvi strokovnega naziva,
* državljanstvo Republike Slovenije,
* znanje uradnega jezika,
* vozniški izpit B kategorije,
* strokovni izpit za inšpektorja (če ga kandidat nima, ga mora opraviti v najkasneje 6 mesecih od dneva imenovanja za inšpektorja),
* opravljeno obvezno usposabljanje za imenovanje v naziv (če ga kandidat nima, ga mora opraviti najkasneje v enem letu od sklenitve pogodbe o zaposlitvi),
* kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti, in ne sme biti obsojen na nepogojno kazen zapora v trajanju več kot šest mesecev,
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Naloge delovnega mesta:

* opravljanje inšpekcijskega nadzorstva,
* vodenje postopkov in izrekanje ukrepov v skladu z zakonom o inšpekcijskem nadzoru, zakonu o splošnem upravnem postopku in drugimi predpisi,
* vodenje postopkov in izvajanje ukrepov v skladu z zakonom o prekrških,
* vlaganje kazenskih ovadb za kazniva dejanja,
* samostojno oblikovanje poročil o stanju na področju dela inšpekcijskega organa,
* vodenje predpisanih in internih evidenc s področja nadzora inšpekcijskega organa,
* nudenje pravne in strokovne pomoči,
* opravljanje drugih nalog po navodilu vodje.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja zahtevane izobrazbe na posameznem delovnem mestu.

Na podlagi petega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. [58/03](http://www.uradni-list.si/1/objava.jsp?sop=2003-01-2931), s spremembami in dopolnitvami) se zahtevane delovne izkušnje skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali drugo bolonjsko stopnjo.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V kolikor izbrani kandidat le-tega nima opravljenega, ga bo moral opraviti, v skladu s prvim odstavkom 89. člena ZJU, najkasneje v enem letu od sklenitve delovnega razmerja.

Pri izbranem kandidatu se bo preverjalo, ali ima opravljen strokovni izpit za inšpektorja, v nasprotnem primeru bo moral izbrani kandidat najpozneje v šestih mesecih od sklenitve pogodbe o zaposlitvi opraviti strokovni izpit za inšpektorja, predpisano v skladu z 12. členom Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14). Šteje se, da ima oseba opravljen strokovni izpit za inšpektorja, če ima opravljen pravniški državni izpit.

Na navedenem delovnem mestu bo izbrani kandidat opravljal inšpekcijski nadzor po:

* Zakonu o dostopnosti spletišč in mobilnih aplikacij, kar vključuje poznavanje spletnih orodij AXE Accessibility, WAVE, Accessibitlity Checker, itd., standarda EN 301 549, programskega jezika HTML in CSS.
* Uredbi eIDAS in Zakonu o elektronski identifikaciji in storitvah zaupanja, kar vključuje poznavanje postopkov delovanja ter tehnične in organizacijske ukrepe za obvladovanje nevarnosti kvalificiranih ponudnikov storitev zaupanja, poznavanje devetih kvalificiranih storitev zaupanja, poznavanje standardov na področju nadzora.

Prednost pri izbiri bodo imeli kandidati, ki poznajo:

* zakonodajo na področju dostopnosti spletišč in mobilnih aplikacij,
* programski jezik HTML in CSS,
* zakonodajo na področju elektronske identifikacije in storitev zaupanja,
* postopke delovanje kvalificiranih ponudnikov storitev zaupanja.

Izbrani kandidat bo delo na delovnem mestu inšpektor opravljal v nazivu inšpektor III z možnostjo napredovanja v naziv inšpektor II in inšpektor I. Z izbranim kandidatom bo sklenjeno delovno razmerje za nedoločen čas s polnim delovnim časom, pod posebnim pogojem, to je uspešno zaključeni šestmesečni poskusni dobi.

Izbrani kandidat bo delo opravljal v prostorih Ministrstva za digitalno preobrazbo, Inšpektorata RS za informacijsko družbo, Davčna ulica 1, Ljubljana in drugih prostorih kjer inšpektorat opravlja delo.

V skladu z 61.a členom ZJU, se v izbirni postopek ne uvrsti kandidat, ki ne izpolnjuje natečajnih pogojev. Prepozno prispele vloge se ne uvrstijo v izbirni postopek.

V izbirnem postopku se bo strokovna usposobljenost kandidatov presojala na podlagi navedb v prijavnem obrazcu, priloženih pisnih izjavah in drugih dokazil, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

**Kandidat mora k prijavi priložiti naslednje izjave:**

1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto/mesec/dan in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (verodostojne listine),
3. izjavo, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo, da za namen tega javnega natečaja dovoljuje Ministrstvu za digitalno preobrazbo, Inšpektoratu RS za informacijsko družbo pridobitev teh podatkov iz uradne evidence.

Kandidati za razpisano prosto uradniško delovno mesto vložijo prijavo na obrazcu »**prijavni obrazec«**, ki je priloga objavi tega javnega natečaja. Zaželeno je, da je prijavnemu obrazcu priložen tudi kratek življenjepis kjer kandidat poleg formalne izobrazbe navede tudi druga znanja in veščine, ki jih je pridobil.

Kandidat vloži prijavo v pisni obliki, ki jo pošlje v zaprti ovojnici z označbo: »Za javni natečaj delovnega mesta Inšpektor (šifra DM 4) v Inšpektoratu RS za informacijsko družbo pod zap. številko »**110-1/2024-3151**« na naslov Ministrstvo za digitalno preobrazbo, Inšpektorat RS za informacijsko družbo, Davčna ulica 1, 1000 Ljubljana. Prijava je možna v roku 8 dni od dneva objave. Za pisno obliko prijave se šteje tudi elektronska oblika, poslana na elektronski naslov: gp.irsid@gov.si, pri čemer veljavnost prijave ni pogojena z elektronskim podpisom.

**Prijavni obrazec je obvezna sestavina prijavne vloge posameznega kandidata.**

Obvestilo o končanem javnem natečaju bo objavljeno na enotnem spletnem portalu GOV.SI. Kandidati bodo o (ne)izbiri pisno obveščeni najkasneje v roku 90 dni od objave javnega natečaja.

V zvezi z dodatnimi informacijami o izvedbi javne objave se lahko obrnete na elektronski naslov: mojca.kovacic1@gov.si ali telefonsko številko: 01 555 5809 (Mojca Kovačič).

Opomba: Uporabljeni izrazi, zapisani v moški slovnični obliki, so uporabljeni kot nevtralni za moške in ženske.

Dragan Petrović

v.d. glavnega inšpektorja